A távoktatási modul helye és szerepe a tanítási folyamatban

A bemutató munkám témája „A tengerek jelentősége”, mely a vízburok témakör első anyagaként került feldolgozásra. Ezt megelőzően a levegőburok témakörrel foglalkoztunk. A vízburok témakör bevezetéseként a tervezettnél hamarabb került sor „A tengerek jelentősége” című anyagrészre. A nehezebb, ezt megelőző anyagrészek után, könnyebben értelmezhető, mindennapi problémákkal foglalkozó ám kiemelt tartalmi fontosságú tananyag.

A lecke célja, hogy rávilágítson arra, hogy melyek azok a környezeti problémák amelyek közvetlen vagy közvetett emberi hatások által érintik a tengereket, illetve ennek a hatalmas mértéket öltő szennyezésnek milyen hatása van a környezetre , az élővilágra és ránk, emberekre, akik mindezt előidézik.

A környezeti nevelés szempontjából különösen fontos tananyag, amely elősegíti a környezettudatos szemlélet fejlesztését.

A modul felépítésnek indoklása

Az online oktatás keretein belül a Google Classroom felületet használtuk. A tanulók a feladatot egy ppt-n keresztül kapták meg, melynek elején egy rövid tartalmi összefoglalót olvashattak.

Az első feladat a ppt tanulmányozása volt, és az óra anyagának értelmezése ezen keresztül, illetve a tankönyv ide vonatkozó részének elolvasása és vázlat készítése a füzetbe. A tankönyv és a ppt gondolatébresztő, illetve tartalmazzák azokat a kulcsinformációkat, melyek szükségesek a tengerek problémájának megértéséhez.

A második feladat egy legalább 8 képet tartalmazó fotómontázs elkészítése volt. A fotómontázs tematikáját tekintve épülhetett egy konkrét problémára pl: túlhalászás, vagy a tengereket érintő több problémára - problémakörre (pl:szemétszigetek, túlhalászás….stb). A montázs mellé készíteni kellett a tanulóknak egy rövid leírást arról, hogy miért az adott képeket használták fel a feladatukban. Úgy vélem a feladat megoldásához szükséges a kulcsproblémák átgondolása, szemlélteti a környezetben és az élővilágban tett károkat ezáltal segíti a környezeti nevelést és érzékenyítő hatással bír a tanulók számára. Fejleszti a kreativitásukat és az önálló gondolkodásra ösztönzi őket.

A harmadik feladat egy gondolattérkép elkészítése volt a mikroműanyagok élőlényekre gyakorolt hatásairól. A feladat jelentőségét az önálló kutató munkában és a gondolattérkép felépítéséhez szükséges logikai elemek használatában láttam, illetve nem utolsó sorban a kérdéskör fontosságában. A tankönyvben egy meglehetősen kis – gondolatébresztő rész szól a mikroműanyagokról, ezért gondolom megfelelőnek ezt a témát az önálló információ gyűjtésre.

A negyedik feladatban a tanulóknak olyan területeket kellett keresniük a Földön ahol jelentős élelmiszerforrásként szolgálnak a tengerek és az óceánok és a túlhalászás problémakörével kellett foglalkozniuk. Ebből a feladatból megtanulják hol probléma a túlhalászás, miért probléma továbbá kapcsolhatják ezt az információt az egyes országok gazdasági szerkezetéhez ezáltal tágabb kontextusba helyezik a feladat nyújtotta információkat. A feladat szintén önálló kutatatást igényel.

Az utolsó feladat az olajszennyezés köré épült, ahol a tanulóknak a ki kellett fejteni miért okoznak gondot a tengereken lévő olajfoltok, továbbá lehetséges megoldásokat kellett gyűjteniük a szennyezés megfékezésére.

A tanulástámogatási eszközök bemutatása és indoklása

Tankönyv: A tankönyv használata az online oktatás során kiemelten fontos véleményem szerint. A tananyagok leírása, megfogalmazása, könnyen értelmezhető, azonban a tanári kiegészítést szükségesnek gondolom.

Füzet: Az egyéni vázlat készítéshez szükséges, segíti, hogy a diákok ne zökkenjenek ki az általuk megszokott tanulási formákból és továbbra is folytathassák, saját megszokott logikai menetük által felépített vázlatot a tanulás során.

Okos eszközök, számítógép, internet: Az önálló kutatáshoz, külső források eléréséhez elengedhetetlen.

A feladatok megoldását követően a tanulók egyéni szöveges értékelést kapnak, kiemelve a különösen jól sikerült elemeket és a még fejlesztendő területeket egyaránt. Az igényes, részletesen kidolgozott munkákra a tanulók- a már korábban bevált és jól működő „+” rendszer szerint, „+”-t kapnak.

A modul céljainak megvalósulása

A bemutató munkám elkészítése során az alábbi célok megvalósítására törekedtem:

*Az erkölcsi nevelés*

*„ A köznevelés alapvető célja a tanulók erkölcsi érzékének fejlesztése, a cselekedeteikért és azok következményeiért viselt felelősségtudatuk elmélyítése, igazságérzetük kibontakoztatása, közösségi beilleszkedésük elősegítése, az önálló gondolkodásra és a majdani önálló, felelős életvitelre történő felkészülésük segítése. Az erkölcsi nevelés legyen életszerű: készítsen fel az elkerülhetetlen értékkonfliktusokra, segítsen választ találni a tanulók erkölcsi és életvezetési problémáira….”* -A feladatok segítenek felhívni a tanulók figyelmét az egyéni és közösségi felelőség vállalás fontosságára. A gazdasági érdekek és a természeti értékek védelmének szembenállására világít rá.

*Fenntarthatóság, környezettudatosság*

*„ A felnövekvő nemzedéknek ismernie és becsülnie kell az életformák gazdag változatosságát a természetben és a kultúrában. Meg kell tanulnia, hogy az erőforrásokat tudatosan, takarékosan és felelősségteljesen, megújulási képességükre tekintettel használja. Cél, hogy a természet és a környezet ismeretén és szeretetén alapuló környezetkímélő, értékvédő, a fenntarthatóság mellett elkötelezett magatartás váljék meghatározóvá a tanulók számára. Az intézménynek fel kell készítenie őket a környezettel kapcsolatos állampolgári kötelességek és jogok gyakorlására. Törekedni kell arra, hogy a tanulók megismerjék azokat a gazdasági és társadalmi folyamatokat, amelyek változásokat, válságokat idézhetnek elő, továbbá kapcsolódjanak be közvetlen és tágabb környezetük értékeinek, sokszínűségének megőrzésébe, gyarapításába.”*

*Gazdasági és pénzügyi nevelés*

 *A felnövekvő nemzedéknek hasznosítható ismeretekkel kell rendelkeznie a világgazdaság, a nemzetgazdaság, a vállalkozások és a háztartások életét meghatározó gazdasági-pénzügyi intézményekről és folyamatokról. Cél, hogy a tanulók ismerjék fel saját felelősségüket az értékteremtő munka, a javakkal való ésszerű gazdálkodás, a pénz világa és a fogyasztás területén.* ***Tudják mérlegelni döntéseik közvetlen és közvetett következményeit és kockázatát. Lássák világosan rövid és hosszú távú céljaik, valamint az erőforrások kapcsolatát, az egyéni és közösségi érdekek összefüggését, egymásrautaltságát.***

Úgy gondolom az elkészített feladatok alapján, hogy sikerült megvalósítani a feladatokon keresztül a fent megjelölt területek fejlesztését.

A tanulók munkájának értékelése

A tanulók egyéni munkát végeztek a feladatok megoldása során- az online oktatásra való tekintettel az volt Boronkai tanárnő kérése, hogy ne alkalmazzak más munkaformát. Összességében, szép és igényes munkákat adtak be a gyerekek, törekedtek a feladatok kreatív megoldására. Az előző feladatokhoz hasonlóan néhány tanuló kevesebb energiát fektetett a kiadott feladatok elkészítésébe, de a többség komolyan veszi az online oktatási formát a 9.c osztályban. A feladatokat a többség pontosan elkészítette, néhányan rövid késéssel küldték el a megoldásokat. Az osztály teljesítményével elégedett voltam a gyakorlat során, érdeklődő és szorgalmas tanulók.

A tapasztalatok összegzése

Tantermi körülmények között, úgy vélem több, a későbbi pályám során a mindennapokban hasznos tapasztalatot gyűjthettem volna. Fontosnak tartom a diákok megismerését és a velük való személyes kapcsolat kialakítását, melyre a jelenlegi gyakorlat keretein belül, sajnos nem volt lehetőségem.

Másrészről pedig belecsöppentem még hallgatóként egy olyan oktatási forma szervezési folyamatába- „ízlelgetésébe”, amely számomra is teljesen új perspektívát mutatott tanári és hallgatói oldalról egyaránt. Azt gondolom, hogy épp az online oktatási formának köszönhetően, olyan ismeretek birtokában vagyok, melyeket magabiztosan tudok majd alkalmazni a későbbiekben.